google/wiki40b huggingface dataset:
Vipe

Beskrivelse

Vipe blir cirka 28–31 cm lang og veier typisk omkring 128–330 g. Vingespennet utgjør cirka 82–87 cm og vingene er brede. Fjærdrakten har en glinsende grønn overside. Hodet har sorte og hvite tegninger og en karakteristisk fjærpryd som løper bakover fra bakhodet i en oppoverbøyd bue. Øvre del av brystet er mørkt bronsebrunt og underdelen hvit. Hunnen har mindre definert mønster i hodet enn hannen og hvite flekker på brystet.

Atferd

Vipa eter hovedsakelig små virvelløse dyr, som meitemark, og insekter, for eksempel tovinger, møll, biller, maur, sirisser og ulike larver, men også litt edderkopper og snegler.
Eggleggingen foregår fra midten av mars til tidlig i juni. Senest i nord og øst. Arten regnes som sesongmonogam, men av og til er den også polygami. En undersøkelse fra Sørvestlandet i Norge viste at 23–41 prosent av hannene var polygame, med to, av og til tre og hele fire hunner. Undersøkelsen viste også at 50–77 prosent av hannene var monogame, mens hele 0–21 prosent ikke fant seg noen partner. En tilsvarende undersøkelse fra Nordøst-England viste at 30 prosent av hannene var polygame (og at spesielt hanner som var mer enn 2 år ofte hadde flere partnere).
Hunnen legger typisk 2–3 egg, av og til opp mot fem, og det kan ta opp mot fem dager før selve eggleggingen er over. Inkubasjonstiden varer normalt i 21–30 dager og begge foreldrene deltar normalt i rugingen (men ikke alltid, spesielt ikke der hannen er bigam). Ungene får fjærdrakt etter cirka 33–40 dager.

Utbredelse

Vipe er utbredt i nesten hele Palearktis. I Irland, Storbritannia, Benelux-landene, Frankrike og i deler av Spania og Italia, samt i store deler av Tyrkia er vipa tilstede året rundt. Ellers regnes den som en trekkfugl i resten av utbredelsesområdet.
I tillegg til områdene der arten er tilstede året rundt, hekker den fra Skandinavia og Tyskland (sør til Alpene) i vest og gjennom Russland til Mandsjuria og det det østlige Sibir ved kysten av Japanhavet i øst. I øst overvintrer vipa lenger sør, herunder i Afghanistan, Pakistan, India og det sørlige Sør-Korea og det sørlige Japan. Vestlige fugler trekker sørover til Sør-Europa, Midtøsten og Nord-Afrika.
Fastway

Fastway er et britisk heavy metal-band som ble startet og navngitt av gitaristen «Fast» Eddie Clarke som er kjent fra Motörhead og bassisten Pete Way som er kjent fra UFO. Way sluttet før de fikk platekontrakt for å oppkalle et annet band etter seg selv, Waysted, men Clarke beholdt bandnavnet Fastway likevel. De hadde i begynnelsen med seg trommeslageren Jerry Shirley fra Humble Pie og en nykommer i den irske sangeren Dave King som senere har gjort stor suksess med keltisk punk i Flogging Molly.

Med Dave King

Debuten Fastway fra 1983 nådde topp 40 i USA. Bandet besto da av Clarke, King og Shirley. Bass på albumet ble spilt av studiomusikeren Mickey Feat. Charlie McKracken ble med som bassist før de spilte inn oppfølgeren All Fired Up i 1984. Han og trommeslager Shirley var byttet ut med henholdsvis Paul Reid og Alan Connor, og rytmegitarist/keyboardist Shane Carroll lagt til, innen de ga ut Waiting for the Roar tidlig i 1986. Den siste utgivelsen deres med King som vokalist, var filmmusikken til Trick or Treat sent i 1986.

Med Lea Hart

Clarke samlet en helt ny besetning til neste utgivelse, On Target (1988), med Lea Hart på vokal, Steve Clarke på trommer og Paul Gray på bassgitar. Don Airey, tidligere keyboardist i Rainbow og senere i Deep Purple, bidro som gjestemusiker på coverlåten «Show Some Emotion» som han hadde skrevet sammen med Robert Hawthorn og Bernie Marsden for deres tidligere band Alaska til albumet The Pack (1985). Andre gjestemusikere var Christine Byford, Saxonvokalist Biff Byfords hustru, Neil Murray, kjent fra Whitesnake, og Gary Ferguson, kjent fra samarbeid blant annet med Gary Moore.
På Bad Bad Girls (1990) var Hart fortsatt med, mens bass og trommer var kreditert henholdsvis K.B. Bren og Riff Raff. Gitaristene Kim McAuliffe og Cris Bonacci fra Girlschool skal ha deltatt under pseudonym siden de var under kontrakt med et annet plateselskap.

Med Toby Jepson

Mer en tjue år etter forrige plate, ga Fastway ut Eat Dog Eat i 2012. Det var igjen en helt ny besetning rundt Clarke. På dette albumet har Toby Jepson fra Gun en mangfoldig rolle og bidrar med vokal, bassgitar og akustisk gitar. Han har også skrevet alle låtene sammen med Clarke. Matt E. er trommeslager på albumet.
Koksidiose

Koksidiose eller Coccidiosis er en parasittsykdom som angriper fordøyelsessystemet hos sau og andre dyr som høns, geit og storfe, og er den første parasittsykdommen lam blir utsatt for.

Forekomst

Helst hos få uker gamle lam. Dyr som blir friske fra sykdommen er oftest immune resten av levetiden, men voksne dyr kan spre smitten uten å vise tegn til sykdom. 
Ved dårlig hygiene i sauefjøset kan lam smittes inne, men til vanlig får de i seg parasitten når de kommer ut om våren, med symptomer 12-16 dager etter beiteslipp. Lammene blir syke bare ved sterke angrep, men kan ellers være smittebærere.
Oftest friskner lammet til etter noen dager, men noen kan gå syke i lang tid og stryke med. En må regne med at alle lam i Norge møter denne parasitten.

Symptom

Diaré og mistrivsel hos lammene med påfølgende dårlig tilvekst. noen ganger med blod i avføringen. Dyr kan spre smitten uten å vise symptomer og avføringsprøver er nødvendig for å stille en sikker diagnose.

Årsak

Forårsakes av koksidier, som er encellede parasitter i tynntarmslimhinnen. Utviklingen i tarmen tar ca. 3 uker. Parasitten er kulderesistent slik at steder der sauer går ute vinterstid, kan ha spesielt mye infeksjonsfarlige parasitter når mildværet kommer (til våren). Da er ofte bakken bløt og sølete og juret på søyen blir tilskitnet. Lammet blir infisert når det suger eller spiser jord og gress. 
Koksidier forekommer hos både sau, geit, høns og storfe, men smitter ikke mellom artene. Et viktig unntak fra dette er koksidien Toxoplasma gondii som forårsaker toksoplasmose hos sau. De mest alvorlige koksidiene hos sau regnes for å være Eimeria crandallis og Eimeria ovinoidalis.

Forebygging

Tiltak inkluderer god hygiene i sauefjøset og at lammene kommer på rent beite de første 2-3 ukene om våren. Spesielt må lamsøyer holdes borte fra områder der det har gått sauer om vinteren. Vær ekstra oppmerksom på steder nær sauefjøset. I nevnes forebyggende medisinering med 200 mg/kg sulfadimidin på dag 12, 14 og 16 etter beiteslipp, samt toltrazuril (Baycox) i 20 mg/kg på dag 7 etter beiteslipp. Etter dag 9 vil toltrazuril ha mindre effekt, da koksidiene vil ha mer tid på seg. 
Smitte kan unngås dersom lammene slippes ut på rent beite der det ikke har vært sauer på minst 2 år eller på beite som er nytilsådd etter pløying.

Behandling

Toltrazuril etter utbrudd med 20 mg/kg en gang eller 10 mg/kg to dager på rad er en anbefaling. Medisiner finnes både for injisering, oralt og iblanding i fôret. Det kan vere gunstig å medisinere hele flokken men samtidig vil flere doser med medisin stresse lammene og kunne gjøre de mer mottagelige for andre sykdommer.Medisinering i fôret har også den effekten at dyrene med mest matlyst får i seg mest medisiner. En strategi bør derfor utarbeides i samråd med veterinær.
Interkulturelt Museum

Interkulturelt Museum (IKM), tidligere Internasjonalt kultursenter og museum eller Internasjonalt kulturmuseum, er siden 2006 en avdeling ved Oslo Museum.
Interkulturelt Museum holder til i Grønland Kulturstasjon, Tøyenbekken 5 i Oslo. Huset ble oppført 1900–1902 som politistasjon fram til 1978, først under navnet Bækkegatens politistasjon, deretter Grønland politistasjon med arkitekt Balthazar Lange. I 1999 flyttet IKM til Kulturstasjonen og de gamle fengselscellene ble omgjort til museum. Huset inneholder også kunstgalleri, konsertlokale, seminarrom og kulturverksted. 
IKM ble startet i 1990 av Bente Guro Møller og arbeider for å fremme forståelse og respekt for kulturelt mangfold. I cellefløyen i første etasje har IKM en fast utstilling som belyser innvandringens historie og kulturelle endringer i det norske samfunnet. I galleriet presenterer IKM aktuell kunst fra kunstnere med innvandrerbakgrunn. I cellene i annen etasje vises det varierende utstillinger som presenterer kunst, kultur og tradisjoner. I tillegg arrangerer IKM seminarer, konserter, foredrag mm og har til en hver tid flere vandreutstillinger på rundtur i landet.
IKM får støtte over statsbudsjettet og ble i 2006 konsolidert med Oslo Bymuseum og Teatermuseet til Oslo Museum.

Årets museum

IKM Internasjonalt Kultursenter og Museum ble tildelt Norges Museumsforbunds pris «Årets museum» 2006. Museet hadde ifølge komiteen (sammen med de øvrige nominerte: Glomdalsmuseet på Elverum og Svalbard museum) «på hver sin måte arbeidet med hvordan det moderne og flerkulturelle Norge skal forstå sin egen historie, og finne sin rolle i møtet med andre kulturer og det internasjonale samfunnet».
DR P4

Historie

Da Danmarks Radio bare hadde tre kanaler, var P4 navnet på et radioprogram rettet mot unge lyttere. Programmet ble sendt hver søndag kveld på DR P2.
Planer om regionale radiostasjoner hadde eksistert i flere år før Folketingets radioutvalg kom med sin anbefaling. Blant annet var det ønske om å få etablert en regionalradio i Sønderjylland, og dette førte videre til opprettelsen av flere regionale kanaler. Ved utbyggingen av FM-nettet ble det satt opp flere sendere i hver landsdel for at sikre god dekning. Dette gjorde det også teknisk mulig å sende regionalradio. I anbefalingen av det statlige radioutvalget het det: «Utvalget legger vekt på at slike sendinger settes i gang, så problemer som ikke har nasjonal interesse, men stor lokal betydning, også kan inngå i Danmark Radios sendinger.»
P4 startet som egen kanal i april 1960 med seks regionstasjoner: Nordjyllands Radio i Aalborg, Midtjyllands Radio i Aarhus, Sønderjyllands Radio i Aabenraa, Radio Fyn samt Sjællands Radio i Næstved og Bornholms Radio i Rønne. I 1962 startet Københavns Radio, regionalradioen for Hovedstadsområdet. I 1974 startet Radio Midt- og Vest i Holstebro, og i 1981 Kanal 94 i Vejle.
I begynnelsen sendte kanalen en halvtime hver mandag fra klokken 19.15 på DR P2. Etter et par ble sendetiden utvidet til 45 minutter, og fra 1967 var det et 40-minutters sammendrag fra alle regionene hver tirsdag.
1. januar 2007 ble regionsstrukturen lagt om. Blant annet ble DR Vejle/Kanal 94 omgjort til P4 Trekanten og dekker et mindre område enn tidligere. Radio Syd og Regionalen ble også delt i mindre regioner.
Christine Stoesen

Kunstnerisk virke

Hun startet som dukkespiller ved Riksteatret i 1976, og med årene ble hun også skuespiller ved institusjonen. I 2016 kunne hun feire 40-årsjubileum som ansatt ved Riksteatret. Hun har blant annet medvirket i en rekke Egner-forestillinger ved institusjonen.
Hun har også spilt roller i noen filmer og tv-serier.

Familie

Hun er søster av skuespiller, teatersjef og politiker Ellen Horn (født 1951).
Rektascensjon

Rektascensjon (forkortet RA eller α) betegner innen astronomi lengdegrad i himmelkoordinater, projisert på himmelhvelvingen. Nullmeridianen går gjennom punktet der ekliptikken krysser ekvator ved vårjevndøgn. Vårjevndøgnspunktet ligger i stjernebildet væren). RA regnes i timer, minutter og sekunder mot øst, opp til 24 timer. En time tilsvarer 15 grader, og er også så langt jorden roterer på en time.
I Ekvatorialkoordinater er den andre koordinaten deklinasjon (DEC).
Hestskjær

Hestskjær er et skjær utenfor Nøtterøy i Færder kommune. Det befinner seg like sør for Store og Lille Hui, og ligger innafor Færder nasjonalpark. Skjæret har et areal på om lag 69 dekar.
Utafor Hestskjær er det et over 100 år gammelt skipsvrak som har status som freda kulturminne.
Lasse Lindtner

Personlige forhold

Lindtner er sønn av skuespiller Lothar Lindtner og bror til Per Lothar Lindtner. 
Han har vært gift med Anne Marie Ottersen siden 1990.
Store Slavesjø

Historie

De første som bosatte seg ved sjøen var innfødte folk, som blant annet opprettet bosetningen Dettah som fremdeles eksisterer.
Den britiske pelshandleren Samuel Hearne utforsket området i 1771 og krysset den tilfrosne innsjøen, som han opprinnelig kalte Lake Athapuscow (etter en fransktalendes feilaktige uttale av Athabaska).
På 1930-tallet ble det oppdaget gull i området, noe som førte til grunnleggingen av byen Yellowknife, som skulle bli Nordvestterritorienes hovedstad.
I 1967 ble det bygget en helårsvei rundt sjøen, opprinnelig en forlengelse av Mackenzie Highway, men som nå er kjent som Yellowknife Highway eller Highway 3.
Buskspurver

Etymologi

Da Carl von Linné i 1758 beskrev typearten, som er gulspurv (Emberiza citrinella), ble den oppkalt etter en gammel sveitsisk og tysk benevnelse på denne fuglen, embritz, og den sitrongule fargen på artens fjærdrakt. Familienavnet (Emberizidae) følger av denne beskrivelsen, på samme måte som slektsnavnet Emberiza. Opprinnelsen til beskrivelsen embritz stammer trolig fra det gammelhøytyske uttrykket ammer. Det har gitt seg utslag i at arten på tysk benevnes som goldammer (altså et navn sammensatt av fargen gul og den eldgamle gammelhøytyske beskrivelsen ammer).

Beskrivelse

Buskspurver er småvokste (8–24 cm) frøetere med kjegleformet nebb og ni håndsvingfjær. Artene er utbredt i den gamle verden, men er ikke representert i Australasia og ekstrem ørken. Selv om artene trives i mange typer habitat, er de mest vanlig i skog, buskmark og grasland. Leveviset ligner på finkenes, men buskspurvene er ikke like sterkt knyttet til skog. Artene tilbringer mye tid nært eller på bakken. Kornspurven lever for eksempel i åpent jordbrukslandskap. Reiret plasseres på marka eller i lave busker.
Arter som hekker på høye breddegrader er stort sett trekkfugler, mens de som hekker på lave breddegrader stort sett er standfugler. Det finnes noen unntak. Enkelte arter kan dessuten være begge deler, som for eksempel gulspurven (E. citrinella). Den er trekkfugl på høye breddegrader og standfugl på lave breddegrader.
Erich Eliskases

Kjente sjakkpartier i Eliskases' karriere

Euwe-Eliskases, 1935 1.d4 Sf6 2.c4 e6 3.Sc3 d5 4.Lg5 Le7 5.e3 0-0 6.Sf3 h6 7.Lh4 Se4 8.Lxe7 Dxe7 9.cxd5 Sxc3 10.bxc3 exd5 11.Db3 Dd6 12.c4 dxc4 13.Lxc4 Sc6 14.Dc3 Lg4 15.0-0 Lxf3 16.gxf3 Kh8 Tre år senere i Noordwijk spilte Eliskases 16...Tad8 mot Euwe, og slo ham etter 50 trekk. 17.Tab1 b6 18.Tfc1 Se7 19.La6 c6 20.Db4 Df6 21.f4 g5 22.fxg5 Tg8 23.h4 hxg5 24.h5 g4 25.d5 g3 26.Dd4 gxf2+ 27.Kf1 Tg1+ 28.Ke2 Dxd4 29.exd4 Sxd5 30.Kxf2 Tg4 31.Txc6 Tf4+ 32.Ke2 Txd4 33.Tb2 Te8+ 34.Kf1 Se3+ 35.Ke1 Sc2+ 36.Kf1 Tf4+ 37.Kg2 Tg8+ 38.Kh3 Sb4 39.Txb4 Txb4 40.Tc7 Tg5 41.Txf7 Txh5+ 42.Kg3 Ta5 0-1 Dette var den første av Eliskases' tre seire (av fem partier) mot Euwe, som samme år ble verdensmester.
Eliskases-Capablanca, Semmering 1937 1.d4 d5 2.c4 c6 3.Sf3 Sf6 4.Sc3 dxc4 5.a4 Bf5 6.Se5 Sbd7 7. Sxc4 Dc7 8.g3 e5 9.dxe5 Sxe5 10.Lf4 Sfd7 11.Lg2 f6 12.O-O Td8 13.Dc1 Le6 14.Sxe5 Sxe5 15.a5 a6 16.Se4 Lb4 17.Ld2 De7 18.Lxb4 Dxb4 19.Dc5 Dxc5 20.Sxc5 Lc8 21.Tfd1 Ke7 22.b3 Sf7 23.e4 Td6 24.Txd6 Kxd6 25.b4 Kc7 26.Td1 Td8 27.Txd8 Sxd8 28.f4 b6 29.axb6+ Kxb6 30.Lf1 Se6 31.Sa4+ Kc7 32.Kf2 g5 33.Ke3 gxf4+ 34.gxf4 Sg7 35.Sc5 Se6 36.Sxe6+ Lxe6 37.Kd4 Kb6 38.Lc4 Lg4 39.e5 fxe5+ 40.fxe5 h6 41.h4 Lh5 42.e6 Le8 43.Ld3 Kc7 44.Kc5 Lh5 45.Lh7 Lg4 46.e7 Kd7 47.Le4 Kxe7 48.Lxc6 Le2 49.Lb7 Kd7 50.Kb6 Kd6 51.Lxa6 Lf3 52.Ka5 Lc6 53.Lb5 Lf3 54.Ld3 Lc6 55.Lc2 Kc7 56.La4 Lf3 57.b5 Kb7 58.b6 Le2 59.Lc2 Lf3 60.Ld3 Lg2 61.La6+ Kc6 62.Lc8 Lf1 63.Lg4 Ld3 64.Lf3+ Kd6 65.Lb7 Le2 66.La6 Lf3 67.Lf1 Lb7 68.Lh3 Ke7 69.Kb5 Kd6 70.Lf5 Ke7 71.Kc5 Lg2 72.Lc8 Kd8 73.La6 Lf3 74.Kd6 Lg2 75.Lc4 Kc8 76.Ld5 Lf1 77.Ke6 Le2 78.Kf6 Kd7 79.Kg6 h5 80.Kg5 Kd6 81.Lf7 Kc6 82.Lxh5 1-0
Eliskases-Fischer, Buenos Aires 1960 1.c4 Sf6 2.Sc3 e6 3.Sf3 d5 4.d4 Lb4 5.Db3 Sc6 6.Lg5 h6 7.Lxf6 Dxf6 8.e3 dxc4 9.Lxc4 O-O 10.O-O De7 11.Dc2 Ld6 12.Tad1 Kh8 13.a3 e5 14.Sd5 De8 15.dxe5 Sxe5 16.Sxe5 Dxe5 17.f4 De8 18.e4 c6 19.Sc3 Lc7 20.De2 Le6 21.e5 De7 22.Se4 Tad8 23.Kh1 Tfe8 24.Lxe6 Dxe6 25.Sc5 Dc8 26.Dh5 Txd1 27.Txd1 Td8 28.h3 Kg8 29.Txd8+ Dxd8 30.e6 De7 31.Df5 b6 32.exf7 Dxf7 33.Dc8+ Kh7 34.Se6 Ld6 35.g4 Df6 36.Dd7 De7 37.Dxe7 Lxe7 38.Sd4 c5 39.Sc6 Ld6 40.Sxa7 c4 41.Sc8 Lc5 42.a4 Kg6 43.Kg2 Kf6 44.Kf3 Ke6 45.Ke4 Lf2 46.f5+ Kd7 47.Sa7 Kd6 48.Sb5+ Kc5 49.Sc7 Lh4 50.Se8 Kb4 51.Kd5 Le7 52.Sxg7 Lf6 53.Se8 Lxb2 54.f6 Lxf6 55.Sxf6 c3 56.Sh5 Kxa4
57.Sf4 b5 58.Se2 c2 1-0
Peptid

Et peptid er en kjede av aminosyrer som er bundet sammen. Peptider produseres av ribosomene i cellene på bakgrunn av RNA som er transkribert fra cellekjernens DNA. Peptidene foldes og bindes sammen og blir proteiner. Når proteiner brytes ned, dannes også peptider. Kort sagt kan man si at forskjellen på peptider og proteiner er at peptidene er kjeder uten noen spesiell struktur, mens proteinene er komplette strukturer med en bestemt funksjon. Noen hormoner (f.eks. insulin) og neurotransmittorer er peptider.
Peptidene deles grovt sett inn i oligopeptider, som består av et fåtall aminosyrer, og polypeptider, som består av mange aminosyrer. Grensen settes ofte ved ca. 50 aminosyrer, eller en molekylvekt på ca. 5000. Polypeptider med flere enn 100 aminosyrer eller en molekylvekt på ca. 10000 kalles oftest for proteiner. Blant oligopeptidene betegnes noen ganger de med svært få aminosyrer etter det nøyaktige antallet – for eksempel inneholder di-, tri-, tetra- og pentapeptider hhv. 2, 3, 4 og 5 aminosyrer. Denne terminologien brukes sjelden for peptider med flere enn 10-12 aminosyrer.
I fordøyelsessystemet dannes peptider når enzymer spalter proteinene i maten. Hvis man har en enzymdefekt, det vil si at et av fordøyelsesenzymene mangler eller ikke fungerer, kan man bli ute av stand til å bryte ned visse peptider. Disse kan skade tarmen, for eksempel ved cøliaki, eller tas opp i blodet og skape diverse problemer. Slike tilstander kalles matintoleranse, i motsetning til allergi som er et immunologisk fenomen.

Nevropeptid

Nevropeptid er et lite protein som består av en antall aminosyrer knyttet til nervesystemet. Det finnes flere typer, men alle er relatert til blærer (vesikler) i nervecellernes endestykker (axonterminaler, se nervecelle), der de sammen med nevrotransmittere (signalstoffer) bidrar i signaloverførselen fra én nervecelle til en annen.
Et eksempel på et nevropeptid er kalsitonin gen-relateret protein, som gjerne forkortes CGRP (av eng. calcitonin gene-related peptide).
Drivgarn

Drivgarn er et fiskeredskap, garn som brukes enkeltvis eller knyttes sammen til en garnlenke, ofte over flere kilometer, driften i vannet holdet garnet utstrakt og loddrett. Garnene kunne være på opptil 10 til 12 favner. De var ofte bundet fast i fartøyet med en taukabel, slik at fartøyet lå på drift sammen med garnlenken.
I 1897 ble det gitt støtte for å drift med drivgarn til havs. Dette ga bedre sysselsetting året rundt.
Norskerenna

Norskerenna er en vid og dyp fordypning i form av en renne i Nordsjøen rundt kysten av Sør-Norge.
Den har største dyp på 725 meter i Skagerrak, og fremstår som en undersjøisk fjord. Renna danner skillet mellom Doggerland og Norge, og har utløp vest for Stad.
Etter andre verdenskrig ble det dumpet kjemiske stridsmidler i Norskerenna, da 36 skip ble senket der av allierte med godkjenning fra norske myndigheter.
Statpiperørledningene Statfjord-Kårstø og Kårstø-Ekofisk er lagt over Norskerenna.
To lys på et bord

«To lys på et bord» er en dansk evergreen, skrevet av Bjarne Hoyer (melodi) og Ida From (tekst). Versjonen med Otto Brandenburg er særlig kjent og blir ansett for å være én av de beste danske popsanger.
«To lys på et bord» deltok i Dansk Melodi Grand Prix i 1960, men ble besynderlig nok tildelt en sisteplass av dommerjuryen. Den solgte etterpåi flere tusen eksemplarer, lå lenge på hitlisten og ble 44 år etter referert til som «den måske mest vellykkede af alle danske melodigrandprixmelodier». I 1999 uttalte Thomas Helmig «Personligt mener jeg, at «To lys på et bord» og «Glemmer du, så husker jeg» er de to bedste sange, der skrevet herhjemme».
Brandenburgs versjon er opbygdt, etfter en kort intrumental introduksjon, som en sang i AB-format. I den første gjennomgang af A-stykket synger Brandenburg «To lys på et bord...». A-stykket gjentas umiddelbart nå med teksten «En ond parodi...», og deretter synges B-stykket «Hvordan er det sket...».
Etter denne presentasjon av hele teksten gjentas A-stykket med teksten «To lys på et bord...», hvoretter A-stykket spilles instrumentalt uten sang to ganger. Deretter faller Brandenburg igjen inn med en gjentagelse av B-stykket.
Til slutt anvendes grand-prix-tricket hvor det transposeres en halv tone oppad og A-stykket med «To lys på et bord...» synges.
Avslutningen er en tekstmessig gjentagelse av siste linje av verset med «To lys på et bord...»
Andre i tillegg til Brandenburg som har tolket To lys på et bord er blant annet Nikolaj Nørlund. En engelsk versjon av sangen inngikk som et fremtredende element i Joachim Backs Oscar-vinnende kortfilm The new tenants.
Sangen inngår som en del av Kulturministeriets kulturkanon under 12 evergreens.

Svensk versjon

Den svenske tittelen er «Två ljus på et bord».
Bertil Englund spilte den inn på EP-platen Snälla Per (Sonet SXP-4029), utgitt i 1960.
MacBook Air

Beskrivelse

For å redusere maskinens størrelse og vekt fjernet Apples ingeniører en del egenskaper som lenge har vært standard på deres bærbare datamaskiner. Det er Apples første bærbare maskin siden PowerBook 2400c uten en innebygd stasjon for enten disketter, CD eller DVD. Brukere kan kjøpe en ekstern USB SuperDrive, eller bruke den innebygde programvare som kalles Remote Disc for å få tilgang til den optiske stasjonen på en annen maskin. Det er også Apples første bærbare maskin siden den opprinnelige iBook som mangler en FireWire-port. Den mangler også Ethernet-utgang, men det er mulig å kjøpe en ekstern enhet som gir Ethernet-tilgang via USB. 
Prosessoren er en Intel Core 2 Duo som er endret for bruk i MacBook Air, slik at den fysiske størrelsen er 60 % mindre.
Maskinen har det magnetiske låsesystemet fra MacBook og aluminiumskarosseri som MacBook Pro. Styreflaten har mulighet for å utføre såkalte Multi-touch-bevegelser, akkurat som iPhone, noe som er en forbedring i forhold til styreflaten på tidligere bærbare maskiner fra Apple.

«Verdens tynneste»

Selv om Apple i sin pressemelding kaller MacBook Air for «verdens tynneste bærbare datamaskin», har det blitt produsert maskiner som har vært enda litt tynnere, bl.a. HP/Mitsubishi Pedion i 1997 og Toshiba Portege 2000.

Remote disc

MacBook Air kan trådløst få tilgang til en optisk stasjon på en annen Mac eller Windows PC som har installert programmet Remote Disc, på denne måten kan programvare som ligger på en CD eller DVD installeres. Systemprogramvaren som følger med maskinen på DVD kan også reinstalleres på denne måten. Remote Disc støtter oppstart over nettverk, slik at MacBook Air kan starte fra installasjons-DVD-en selv om den er i en annen datamaskins optiske stasjon.

Reparasjoner

I motsetning til Apples andre bærbare maskiner, har ikke MacBook Air noen deler som kan skiftes av brukeren selv. Harddisken, internhukommelsen og batteriet er forseglet i maskinen.  Apple må ha maskinen inn på verksted for å bytte batteriet.

Miljøprofil

Ifølge Apple, er MacBook Air konsernets mest miljøvennlige bærbare datamaskin, med et karosseri helt i aluminium og en kvikksølv- og arsenikkfri skjerm. Kretskortene som kommer fra Apple er konstruert uten bromerte flammehemmere og PVC. Selve emballasjen har 56 % mindre volum enn en vanlig MacBook.
Friidrett under Middelhavslekene 1979

Friidrett under Middelhavslekene 1979. Friidrett var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var åttende gangen som friidrett var med på programmet under Middelhavslekene. Det var 37 øvelser, 23 for menn og fjorten for kvinner. Italia ble beste nasjon med tretten gullmedaljer foran Frankrike som også vant tretten gull.
Ronnie Hellström

Karriere

Hellström startet karrieren i Hammarby IF. I 1974 fikk han proffkontrakt med 1. FC Kaiserslautern hvor han spilte 266 Bundesliga-kamper fram til 1984.
Han spilte kun en kamp i Allsvenskan. I en alder av 39 år, 7 måneder og 18 dager måtte han steppe inn i en kamp for GIF Sundsvall, da både første- og andrekeeper var skadet. Hellström har senere vært keepertrener både for Hammarby IF og Malmö FF.